KLASA: 370-01//24-01/3

URBROJ: 2176-4-02-24-1

Novska, 26. rujna 2024.

Na temelju članka 9. Odluke o programu mjera za poticanje rješavanja stambenog pitanja mladih na području Grada Novske – „Novska moj dom“ („Službeni vjesnik”, broj 71/24), dalje u tekstu: Odluka, Gradonačelnica Grada Novske objavljuje

**JAVNI POZIV**

**ZA DODJELU BESPOVRATNIH FINANCIJSKIH SREDSTAVA U SVRHU RJEŠAVANJA STAMBENOG PITANJA MLADIH I MLADIH OBITELJI NA PODRUČJU GRADA NOVSKE -**

**„NOVSKA MOJ DOM“ U 2024. GODINI**

1. **PREDMET JAVNOG POZIVA**

1.1. Predmet Javnog poziva je dodjela bespovratnih financijskih sredstava u okviru mjera za poticanje rješavanja stambenog pitanja na području Grada Novske:

Mjera 1 – dodjela nepovratnih financijskih sredstava za kupnju stambenog objekta (dalje u tekstu: Mjera 1),

Mjera 2 – dodjela nepovratnih financijskih sredstava za gradnju, dogradnju ili nadogradnju stambenog objekta (dalje u tekstu: Mjera 2, zajedno dalje u tekstu: Mjere).

Bespovratna financijska sredstva dodjeljuju se skladu s odredbama Odluke koja propisuje mjere, korisnike mjera, visinu iznosa te uvjete i postupak za ostvarivanje prava na dodjelu bespovratnih financijskih sredstava sa ciljem poticanja demografske obnove na području grada, zadovoljavanja stambenih potreba mladih i mladih obitelji, te poboljšanja kvalitete stanovanja.

Mjere 1. i 2. ne mogu se kombinirati.

1.2. Bespovratna financijska sredstva dodjeljuju se u visini do 50% kupoprodajne cijene stambenog objekta ili troškova gradnje, dogradnje i nadogradnje stambenog objekta, odnosno u maksimalnom iznosu od 10.000 EUR po podnositelju zahtjeva koji svoje stambeno pitanje rješava u Gradu Novska i 15.000 EUR po podnositelju zahtjeva koji svoje stambeno pitanje rješava u naseljima na području Grada Novska (selima).

1.3. Bespovratna financijska sredstva dodijelit će se podnositelju zahtjeva koji je Ugovor/predugovor o kupoprodaji nekretnine (stambenog objekta) sklopio nakon 1.1.2024. i podnositelju zahtjeva koji je ishodio dokumente za gradnju, dogradnju ili nadogradnju (sukladno propisima o gradnji) u 2024. godini.

1.4. Korisniku Mjera 1. i 2. za svako novorođeno dijete u obitelji dodijelit će se dodatna sredstva od 2.000 EUR po djetetu ako je korisnik svoje stambeno pitanje riješio na području Grada Novske odnosno 3.000 EUR ako je stambeno pitanje riješio u naseljima (selima na području grada).

1.5. Bespovratna sredstva isplaćivat će se podnositelju zahtjeva obročno u razdoblju od pet godina od sklapanja Ugovora o dodjeli bespovratnih financijskih sredstava, u jednakim godišnjim obrocima i pod uvjetima utvrđenim Ugovorom o dodjeli bespovratnih financijskih sredstava. U slučaju rođenja djeteta ovaj rok se produljuje za jednu godinu za svako dijete.

1. **KORISNICI MJERA I UVJETI ZA DODJELU**
   1. Korisnici mjera su mladi i mlade obitelji koji svoje stambeno pitanje rješavaju na području Grada Novske kupnjom stambenog objekta (kuće ili stana) ili gradnjom, dogradnjom ili nadogradnjom stambenog objekta.
   2. Mladom obitelji smatra se podnositelj zahtjeva zajedno sa svojim bračnim ili izvanbračnim drugom i djecom, ako ih imaju, pod uvjetom da barem jedan od bračnih ili izvanbračnih drugova nije stariji od 40 godina na dan raspisivanja javnog poziva.
   3. Mladom obitelji smatra se i jednoroditeljska obitelj i samohrani roditelj.
   4. Samohrani roditelj je roditelj koji sam skrbi za svoje dijete i uzdržava ga. Jednoroditeljska obitelj je obitelj koju čine dijete odnosno djeca i jedan roditelj.
   5. Pravo na dodjelu bespovratnih financijskih sredstava putem Mjera 1. i 2. mogu ostvariti državljani Republike Hrvatske, mladi i mlade obitelji ako kumulativno ispunjavaju sljedeće uvjete:

1. da podnositelj zahtjeva i članovi obitelji nemaju riješeno stambeno pitanje ili ga nemaju riješeno na zadovoljavajući način, te da rješavaju stambeno pitanje stjecanjem vlasništva nad stambenim objektom ili gradnjom, dogradnjom ili nadogradnjom stambenog objekta na području Grada Novske,

2. da podnositelj zahtjeva i članovi obitelji imaju prijavljeno prebivalište (boravište) na području grada Novske ili se namjeravaju trajno nastaniti na području Grada Novske i prijaviti prebivalište,

3. da podnositelj zahtjeva i članovi obitelji nakon sklapanja ugovora o dodjeli bespovratnih financijskih sredstava zadrže prebivalište na području Grada Novske najmanje 10 godina od učinjene prijave prebivališta,

4. da podnositelj zahtjeva i članovi obitelji nemaju dugovanja prema proračunu Grada Novske,

5. da fizička osoba prodavatelj ili osnivač pravne osobe kao prodavatelj stambenog objekta nije u srodstvu s podnositeljem zahtjeva i članovima njegove obitelji i to:

* srodnik po krvi u ravnoj liniji,
* srodnik u pobočnoj liniji do četvrtog stupnja,
* srodnik po tazbini do drugog stupnja zaključno.

1. **MJERA 1.**

**DODJELA BESPOVRATNIH FINANCIJSKIH SREDSTAVA ZA KUPNJU STAMBENOG OBJEKTA**

3.1. Dodjela bespovratnih financijskih sredstava za kupnju stambenog objekta odobrava se za kupnju stambenog objekta koji ima akt za uporabu građevine (kuću, stan ili dio kuće ili stana - etažno vlasništvo) koja se nalazi na području Grada Novske.

3.2. Podnositelj zahtjeva koji ima namjeru kupiti stambeni objekt na području Grada Novske ili ga je kupio u 2024. godini, može ostvariti pravo na dodjelu bespovratnih financijskih sredstava na temelju valjano zaključenog kupoprodajnog ugovora ili predugovora sklopljenog u 2024. godini.

3.3. Ukoliko se uz zahtjev za dodjelu bespovratnih financijskih sredstava za kupnju stambenog objekta prilaže predugovor o kupoprodaji, dodijeljeni iznos financijskih sredstava isplaćivat će se izravno na račun podnositelja zahtjeva uz uvjet da u roku koji je utvrđen Ugovorom o dodjeli bespovratnih financijskih sredstava za rješavanje stambenog pitanja:

- dostavi preslik kupoprodajnog ugovora,

- dostavi dokaz o isplati kupoprodajne cijene (izvadak iz banke) ukoliko isto nije vidljivo

iz kupoprodajnog ugovora.

3.4. Ukoliko se uz zahtjev za dodjelu bespovratnih financijskih sredstava za kupnju stambenog objekta prilaže kupoprodajni ugovor, dodijeljeni iznos financijskih sredstava isplaćivat će se izravno na račun podnositelja zahtjeva uz uvjet da u roku koji je utvrđen Ugovorom o dodjeli bespovratnih financijskih sredstava za rješavanje stambenog pitanja, dostavi dokaz o isplati kupoprodajne cijene (izvadak iz banke) ukoliko isto nije vidljivo iz kupoprodajnog ugovora.

3.5. Valjanim podnositeljem smatra se i podnositelj koji je suvlasnik nekretnine, stambenog objekta ili će kupovinom stambenog objekta postati suvlasnik na kupljenoj nekretnini zajedno sa svojim bračnim ili izvanbračnim drugom. Za suvlasnički dio podnositelj zahtjeva mora priložiti izjavu drugog suvlasnika kojom potvrđuje da je suglasan i upoznat sa podnošenjem zahtjeva za korištenje ove mjere.

3.6. Podnositelj zahtjeva kojemu su odobrena bespovratna financijska sredstva za kupnju stambenog objekta na području Grada Novske i članovi njegove obitelji dužni su prijaviti prebivalište na adresi kupljenog stambenog objekta u roku od 1 godine od sklapanja Ugovora o dodjeli nepovratnih financijskih sredstava za rješavanje stambenog pitanja te zadržati prebivalište na adresi stambenog objekta neprekidno sljedećih 10 godina od izvršene prijave prebivališta.

3.7. Korisnik ove mjere dužan je nakon prijave dostaviti tražene potvrde/uvjerenja o prebivalištu za sebe i članove svoje obitelji u upravni odjel Grada Novske nadležan za stanovanje, u roku od 30 dana od izvršene prijave te sljedećih 10 godina, svake godine do 31. siječnja za prethodnu godinu. Izuzetak od obveze zadržavanja prebivališta mogu imati djeca ako su se u međuvremenu osamostalila ili osnovala vlastite obitelji, o čemu je potrebno obavijestiti upravni odjel Grada Novske nadležan za stanovanje.

3.8. Podnositelj zahtjeva koji postane vlasnik ili suvlasnik kupljenog stambenog objekta sa svojim bračnim ili izvanbračnim drugom ne smije raspolagati stambenim objektom (prodati, darovati, zamijeniti, dati u zakup ili najam, razvrgnuti suvlasničku zajednicu ili staviti pod hipoteku), u roku u kojem je dužan zadržati prebivalište na kupljenom stambenom objektu.

3.9. Ukoliko podnositelj zahtjeva na ispoštuje obveze i ugovorene rokove, Ugovor o dodjeli nepovratnih financijskih sredstava će se raskinuti te je podnositelj zahtjeva u obvezi izvršiti povrat cjelokupnog iznosa financiranih sredstava Gradu Novska.

3.10. Podnositelj zahtjeva za Mjeru 1. dužan je prilikom potpisivanja Ugovora o dodjeli bespovratnih financijskih sredstava za rješavanje stambenog pitanja dostaviti i instrument osiguranja u obliku ovjerene bjanko zadužnice na iznos koji pokriva odobreni financirani iznos.

**3.11.** **Uz zahtjev za dodjelu bespovratnih sredstava za MJERU 1. podnositelj zahtjeva je dužan za sebe i članove obitelji priložiti:**

1. preslik predugovora ili ugovora o kupoprodaji stambenog objekta za čiju kupnju se podnosi

zahtjev

1. presliku akta za uporabu stambenog objekta koji je predmet kupoprodaje
2. presliku važeće osobne iskaznice ili druge identifikacijske isprave za podnositelja zahtjeva i

članove obitelji

1. vjenčani list ili javnobilježnički ovjerenu izjavu o postojanju izvanbračne zajednice (u skladu

s odredbama zakona kojim se uređuju obiteljski odnosi), potpisanu od strane podnositelja

zahtjeva, OBRAZAC 2

1. izvornik uvjerenja o prebivalištu za podnositelja zahtjeva i članove obitelji
2. izjavu o promjeni prebivališta, OBRAZAC 3
3. javnobilježnički ovjerenu izjavu da podnositelj zahtjeva i članovi obitelji nemaju riješeno

stambeno pitanje odnosno da rješavaju stambeno pitanje na području Grada Novske

kupnjom stambenog objekta, OBRAZAC 4

1. izjava podnositelja zahtjeva da fizička osoba ili osnivač pravne osobe kao prodavatelj

stambenog objekta (kuće ili stana) nije u srodstvu s podnositeljem zahtjeva i članovima

njegove obitelji i to: srodnik po krvi u ravnoj liniji, srodnik u pobočnoj liniji do četvrtog

stupnja, srodnik po tazbini do drugog stupnja, OBRAZAC 5

1. izjavu kojom bračni ili izvanbračni drug potvrđuje da je suglasan i upoznat sa

podnošenjem zahtjeva za korištenje Mjere 1., OBRAZAC 6

10. izjavu podnositelja zahtjeva da će prije isplate bespovratnih financijskih sredstava dostaviti

Gradu Novska, bjanko zadužnicu, OBRAZAC 7

1. potvrdu Grada Novske da nema dugovanja prema proračunu grada,
2. izjavu podnositelja zahtjeva da stambeni objekt za vrijeme trajanja sufinanciranja neće opteretiti založnim pravom u korist trećih osoba, OBRAZAC 8
3. **MJERA 2**

**DODJELA NEPOVRATNIH FINANCIJSKIH SREDSTAVA ZA GRADNJU, DOGRADNJU ILI NADOGRADNJU STAMBENOG OBJEKTA**

4.1. Bespovratna financijska sredstva dodjeljuju se za gradnju, dogradnju ili nadogradnju stambenog objekta koji ima pravomoćni akt za gradnju, dogradnju ili nadogradnju na području Grada Novske sukladno propisima o gradnji.

4.2. U slučaju gradnje stambenog objekta na zemljištu u vlasništvu podnositelja zahtjeva potrebno je dostaviti dokaz o vlasništvu nekretnine.

4.3. Podnositelj zahtjeva koji je suvlasnik zemljišta na kojem će se graditi stambeni objekt zajedno sa svojim bračnim ili izvanbračnim drugom, mora priložiti njegovu izjavu kojom se potvrđuje da je isti suglasan i upoznat sa podnošenjem zahtjeva drugog suvlasnika na javni poziv za korištenje ove mjere.

4.4. Podnositelj zahtjeva dostavlja troškovnik planiranih odnosno izvedenih radova i ugrađenog materijala potpisan i ovjeren od ovlaštenog inženjera građevinarstva. Podnositelj zahtjeva prilaže dokaz o plaćanju računa za izvedene radove i materijale prema troškovniku, na zahtjev Grada Novske.

4.5. Podnositelj zahtjeva kojem su odobrena bespovratna financijska sredstava za gradnju, dogradnju ili nadogradnju stambenog objekta na području Grada Novska dužan je:

- u roku od 5 godina od dana sklapanja Ugovora o dodjeli nepovratnih financijskih sredstava za rješavanje stambenog pitanja izgraditi, dograditi ili nadograditi stambeni objekt i dostaviti Gradu Novska na uvid izvršnu uporabnu dozvolu,

- prijaviti svoje prebivalište i prebivalište članova obitelji na adresi izgrađenog, dograđenog ili nadograđenog stambenog objekta najkasnije u roku 5 godina od zaključenja Ugovora o dodjeli financijskih sredstava za rješavanje stambenog pitanja te zadržati prebivalište narednih 10 godina od dana izvršene prijave prebivališta.

4.6. Izuzetak od obveze zadržavanja prebivališta mogu imati djeca podnositelja zahtjeva ukoliko se u međuvremenu osamostale ili osnuju svoje obitelji, o čemu je potrebno pisano obavijestiti upravni odjel Grada Novske nadležan za poslove stanovanja.

4.7. Podnositelj zahtjeva dužan je dostaviti potvrde/uvjerenja o prebivalištu za sebe i članove svoje obitelji upravnom odjelu Grada Novske nadležnom za poslove stanovanja najkasnije u roku od 5 godina od dana sklapanja Ugovora o dodjeli bespovratnih financijskih sredstava za rješavanje stambenog pitanja te narednih 10 godina, svake godine, najkasnije do 31. siječnja za prethodnu godinu.

4.8. Podnositelj zahtjeva koji postane vlasnik izgrađenog, dograđenog ili nadograđenog stambenog objekta ili suvlasnik sa svojim bračnim drugom ili izvanbračnim partnerom, ne smije raspolagati stambenim objektom (prodati, darovati, zamijeniti, dati u zakup ili najam, razvrgnuti suvlasničku zajednicu ili staviti pod hipoteku), za čiju gradnju, dogradnju ili nadogradnju su im dodijeljena nepovratna financijska sredstva od strane grada Novske, u roku u kojem su dužni zadržati prebivalište u izgrađenom/dograđenom/nadograđenom stambenom objektu.

4.9. Ukoliko podnositelj zahtjeva proda, daruje, zamijeni ili poduzme bilo koji pravni posao ili radnju sa svrhom raspolaganja ili stavljanja pod hipoteku, ili promijeni prebivalište u roku u kojem je dužan zadržati prebivalište u stambenom objektu za čiju je izgradnju/dogradnju/nadogradnju dobio sredstva, Ugovor o dodjeli bespovratnih financijskih sredstava se raskida, a podnositelj zahtjeva obvezan je izvršiti povrat cjelokupnog iznosa financiranih sredstava Gradu Novska.

4.10. Podnositelja zahtjeva za Mjeru 2. dužan je prilikom potpisivanja Ugovora o dodjeli bespovratnih financijskih sredstava za rješavanje stambenog pitanja dostaviti i instrument osiguranja u obliku ovjerene bjanko zadužnice na iznos koji pokriva odobreni financirani iznos u korist Grada Novska.

**4.11.** **Uz Zahtjev za dodjelu bespovratnih financijskih sredstava za MJERU 2 podnositelj je dužan za sebe i sve članove obitelji priložiti:**

1. presliku važeće osobne iskaznice ili druge identifikacijske isprave za podnositelja zahtjeva i

članove obitelji,

1. vjenčani list ili javnobilježnički ovjerenu izjavu o postojanju izvanbračne zajednice (u skladu

s odredbama zakona kojim se uređuju obiteljski odnosi), potpisanu od strane podnositelja

zahtjeva, OBRAZAC 2

1. javnobilježnički ovjerenu izjavu da podnositelj zahtjeva i članovi obitelji nemaju riješeno stambeno pitanje odnosno da rješavaju stambeno pitanje gradnjom, dogradnjom ili nadogradnjom stambenog objekta koji je predmet zahtjeva, OBRAZAC 4
2. ovjereni preslik zemljišnoknjižnog izvatka ili drugih dokumenata iz kojih je razvidno vlasništvo građevinskog zemljišta odnosno stambenog objekta na kojem će se graditi, dograditi ili nadograditi
3. presliku pravomoćnog akta za gradnju, dogradnju ili nadogradnju stambenog objekta koji je predmet zahtjeva,
4. troškovnik radova potpisan i ovjeren od ovlaštenog inženjera građevinarstva
5. izvornik uvjerenja o prebivalištu podnositelja zahtjeva i članova obitelji,
6. izvornik izjave o promjeni prebivališta OBRAZAC 3
7. potvrdu Grada Novske da nema dugovanja prema proračunu grada,
8. izjavu kojom bračni ili izvanbračni drug podnositelja zahtjeva potvrđuje da je suglasan i upoznat sa podnošenjem zahtjeva za korištenje Mjere 2, OBRAZAC 6
9. izjavu podnositelja zahtjeva da će prije isplate bespovratnih financijskih sredstava dostaviti

Gradu Novska, bjanko zadužnicu, OBRAZAC 7

1. izjavu podnositelja zahtjeva da stambeni objekt za vrijeme trajanja sufinanciranja neće opteretiti založnim pravom u korist trećih osoba, OBRAZAC 8.

1. **POSTUPAK PODNOŠENJA ZAHTJEVA**

**Rok za podnošenje zahtjeva teče od 26. rujna 2024. do iskorištenja osiguranih sredstava ili do kraja kalendarske 2024. godine ovisno koja od navedenih okolnost prije nastupi.**

Zahtjev i dokumentacija (za koju su propisani obrasci) predaju se na obrascima koji čine sastavni dio ovog Javnog poziva. Obrasci se mogu se preuzeti sa službene stranice novska.hr i u Upravnom odjelu za komunalni sustav, prostorno planiranje i zaštitu okoliša, Trg dr. Franje Tuđmana 2, 44330 Novska, soba 222/ I kat.

Dokazi o ispunjavanju uvjeta u trenutku podnošenja zahtjeva za dodjelu nepovratnih financijskih sredstava za kupnju, gradnju, dogradnju ili nadogradnju stambenog objekta **ne smiju biti stariji od 30 dana od dana podnošenja Zahtjeva** za dodjelu nepovratnih financijskih sredstava.

Svi zaprimljeni zahtjevi obrađuju se po redoslijedu zaprimanja **kompletne/uredne** dokumentacije. Za zahtjeve koji ne sadrže svu potrebnu dokumentaciju, nadležno Povjerenstvo će zatražiti nadopunu dokumentacije.

Vrijeme predaje zahtjeva je vrijeme predaje iste preporučeno poštanskom uredu ili vrijeme predaje u pisarnici Grada Novske, Trg dr. Franje Tuđmana 2, 44330 Novska, I kat.

**Zahtjev se predaje u zatvorenoj omotnici na adresu: Grad Novska, Trg dr. Franje Tuđmana 2, 44330 Novska s naznakom na omotnici: ZAHTJEV ZA DODJELU NEPOVRATNIH FINANCIJSKIH SREDSTAVA U SVRHU RJEŠAVANJA STAMBENOG PITANJA MLADIH – NE OTVARAJ“.**

U slučaju istovremenog zaprimanja dva ili više zahtjeva prednost podnositelja zahtjeva utvrđuje se prema redoslijedu prioriteta: 1. veći broj djece, 2. vrijeme prebivanja na području Grada Novske.

Povjerenstvo utvrđuje prijedlog Odluke o dodjeli nepovratnih financijskih sredstava u svrhu rješavanja stambenog pitanja te ga dostavlja gradonačelniku koji donosi odluku o dodjeli nepovratnih financijskih sredstava u svrhu rješavanja stambenog pitanja. Podnositelj zahtjeva pisanim se putem poziva na sklapanje Ugovora o dodjeli nepovratnih financijskih sredstava za rješavanje stambenog pitanja. Podnositelj zahtjeva koji se neopravdano ne odazove pozivu na sklapanje ugovora gubi pravo na financiranje.

Grad Novska zadržava pravo provjere i uvida, na terenu, svih kriterija o kojima ovisi odobravanje financijskih sredstava te zadržava pravo tražiti od podnositelja zahtjeva dostavu dodatne dokumentacije koja nije taksativno navedena u Odluci ili ovom Javnom pozivu, a sve u svrhu utvrđivanja važnih činjenica i okolnosti za dodjelu nepovratnih financijskih sredstava.

1. **OSTALE ODREDBE**

Vlastoručnim potpisom na obrascima koji su sastavni dio Odluke i ovog Javnog poziva kojima se traži ostvarivanje prava na dodjelu nepovratnih financijskih sredstava u svrhu zadovoljavanja stambenih potreba podnositelji zahtjeva potvrđuje i daje suglasnost Gradu Novska da može obrađivati osobne podatke navedene u obrascima. Ujedno, vlastoručnim potpisom podnositelj zahtjeva potvrđuje identitet da su izjave dane na obrascima istinite i točne.

**GRADONAČELNICA**

**Marija Kušmiš, mag. oec., v.r.**